amanoisuno/poet huggingface dataset:
郊廟歌辭：太清宮樂章：煌煌 不詳
煌煌道宮，肅肅太清。禮光尊祖，樂備充庭。罄竭誠至，希夷降靈。雲凝翠蓋，風焰紅旌。眾真以從，九奏初迎。永惟休佑，是錫和平。
郊廟歌辭：太清宮樂章：沖和 不詳
虛無結思，鐘磬和音。歌以頌德，香以達心。禮殊祼鬯，義感昭臨。靈車至止，慶垂愔愔。
郊廟歌辭：太清宮樂章：香初上 不詳
肅肅我祖，綿綿道宗。至感潛達，靈心暗通。雲輧禦氣，芝蓋隨風。四時禋祀，萬國來同。
郊廟歌辭：太清宮樂章：再上 不詳
仙宗績道，我李承天。慶深虛極，符光象先。俗登仁壽，化闡蟺涓。五千貽範，億萬斯年。
郊廟歌辭：太清宮樂章：終上 不詳
不宰元功，無為上聖。洪源長髮，誕受天命。金奏迎真，璿宮展盛。備禮周樂，垂光儲慶。
郊廟歌辭：太清宮樂章：紫極舞 不詳
至道生元氣，重圓法混成。無為觀大象，沖用體常名。仙樂臨丹闕，雲車出玉京。靈符百代應，瑞節九貞迎。寶運開皇極，天臨映太清。長垂一德慶，永庇萬方寧。
郊廟歌辭：太清宮樂章：序入破第一奏 不詳
真宗開妙理，沖教統清虛。化演無為日，言昭有象初。瑤台肅靈瑞，金闕映仙居。一奏三清樂，長回八景輿。
郊廟歌辭：太清宮樂章：第二奏 不詳
虛極仙宗本，希夷象帝先。百靈朝太上，萬法祖重圓。善貸惟沖德，功成謂自然。雲門達和氣，思用合鈞天。
郊廟歌辭：太清宮樂章：第三奏 不詳
元符傳紫極，寶祚啟高真。道德先垂裕，沖和已化淳。人風齊太古，天瑞葉惟新。仙樂清都上，長明交泰辰。
郊廟歌辭：太清宮樂章：登歌 不詳
嚴禋展事，理潔烝嘗。皇矣聖祖，德惟馨香。盛薦既撤，工歌載揚。大來之慶，降福穰穰。
郊廟歌辭：太清宮樂章：真和 不詳
玉磬含香，金爐既馥。風馭泠泠，雲壇肅肅。杳歸大象，霈流嘉福。俾甯萬邦，無思不服。
郊廟歌辭：德明興聖廟樂章：迎神 不詳
元尊九德，佐堯光宅。烈祖太宗，方周作伯。響懷霜露，樂變金石。白雲清風，仿佛來格。
郊廟歌辭：德明興聖廟樂章：登歌奠幣 不詳
四時有典，百事來祭。尊祖奉宗，嚴禋大帝。禮先蒼璧，奠幣黝制。于斯萬年，熙成帝系。
郊廟歌辭：德明興聖廟樂章：迎俎 不詳
盛牲實俎，涓選休成。鼎煁陽燧，玉盥陰精。有飶嘉豆，既和大羹。侑以清樂，細齊人情。
郊廟歌辭：德明興聖廟樂章：德明酌獻 不詳
清廟奕奕，和樂雍雍。器尊犧象，禮屬宗公。白水方祼，黃流在中。謨明之德，萬古清風。
郊廟歌辭：德明興聖廟樂章：興聖酌獻 不詳
閟宮靜謐，合樂周張。泰奠始獻，百末重觴。震澹存誠，庶幾迪嘗。遙源之祚，天漢靈長。
郊廟歌辭：德明興聖廟樂章：亞獻終獻 不詳
惟清惟肅，靡聞靡見。舉備九成，俯終三獻。慶彰曼壽，胙徹嘉薦。瘞玉埋牲，禮神斯遍。
郊廟歌辭：德明興聖廟樂章：送神 不詳
元精回復，靈貺繁滋。風灑蘭路，雲搖桂旗。高丘緬邈，涼部逶遲。瞻望靡及，纏綿永思。
郊廟歌辭：儀坤廟樂章：永和 徐彥伯
猗若清廟，肅肅熒熒。國薦嚴祀，坤興淑靈。有幾在室，有樂在庭。臨茲孝享，百祿惟寧。
郊廟歌辭：儀坤廟樂章：金奏 不詳
陰靈曜祉，軒曜降精。祥符淑氣，慶集柔明。瑤俎既列，雕桐發聲。徽猷永遠，比德皇英。
郊廟歌辭：儀坤廟樂章：太和 丘說
孝哉我後，沖乎乃聖。道映重華，德輝文命。慕深視篋，情殷撫鏡。萬國移風，兆人承慶。
郊廟歌辭：儀坤廟樂章：肅和 張齊賢
祼圭既濯，郁鬯既陳。畫幕雲舉，黃流玉醇。儀充獻酌，禮盛眾禋。地察惟孝，愉焉饗親。
郊廟歌辭：儀坤廟樂章：雍和 鄭善玉
酌鬱既灌，薌蕭方爇。籩豆靜器，簠簋芬飶。魚臘薦美，牲牷表潔。是戢是將，載迎載列。
郊廟歌辭：儀坤廟樂章：昭升 薛稷
陽靈配德，陰魄昭升。堯壇鳳下，漢室龍興。伣天作對，前旒是凝。化行南國，道盛西陵，陰陰靈廟，光靈若憑。德馨惟享，孝思烝烝。
郊廟歌辭：儀坤廟樂章：坤貞 不詳
幹道既亨，坤元以貞。肅雍攸在，輔佐斯成。外睦九族，內光一庭。克生睿哲，祚我休明。欽若徽範，悠哉淑靈。建茲清宮，於彼上京。縮茅以獻，絜秬惟馨。實受其福，期乎億齡。
郊廟歌辭：儀坤廟樂章：壽和 徐堅
于穆清廟，肅雍嚴祀。合福受厘，介以繁祉。
郊廟歌辭：儀坤廟樂章：舒和 胡雄
送文迎武遞參差，一始一終光聖儀。四海生人歌有慶，千齡孝享肅無虧。
郊廟歌辭：儀坤廟樂章：安和 劉子玄
妙算申帷幄，神謀及廟庭。兩階文物備，七德武功成。校獵長楊苑，屯軍細柳營。將軍獻凱入，歌舞溢重城。
郊廟歌辭：儀坤廟樂章：雍和 員半千
孝享雲畢，惟徹有章。雲感玄羽，風淒素商。瞻望神座，祗戀匪遑。禮終樂闋，肅雍鏘鏘。
郊廟歌辭：儀坤廟樂章：永和 祝欽明
閟宮實實，清廟微微。降格無象，馨香有依。式昭纂慶，方融嗣徽。明禋是享，神保聿歸。
郊廟歌辭：儀坤廟樂章：迎神 不詳
月靈降德，坤元授光。娥英比秀，任姒均芳。瑤台薦祉，金屋延祥。迎神有樂，歆此嘉薌。
郊廟歌辭：儀坤廟樂章：送神 不詳
玉帛儀大，金絲奏廣。靈應有孚，冥征不爽。降彼休福，歆茲禋享。送樂有章，神麾其上。
郊廟歌辭：昭德皇后廟樂章：永和 不詳
穆清廟，薦嚴禋。昭禮備，和樂新。望靈光，集元辰。祚無極，享萬春。
郊廟歌辭：昭德皇后廟樂章：肅和 不詳
誠心達，娛樂分。升簫膋，鬱氛氳。茅既縮，鬯既熏。後來思，福如雲。
郊廟歌辭：昭德皇后廟樂章：雍和 不詳
我將我享，盡明而誠。載芬黍稷，載滌犧牲。懿矣元良，萬邦以貞。心乎愛敬，若睹容聲。
郊廟歌辭：昭德皇后廟樂章：坤元 不詳
于穆先後，麗聖稱崇。母臨萬宇，道被六宮。昌時協慶，理內成功。殷薦明德，傳芳國風。
郊廟歌辭：昭德皇后廟樂章：壽和 不詳
工祝致告，徽音不遐。酒醴咸旨，馨香具嘉。受厘獻祉，永慶邦家。
郊廟歌辭：昭德皇后廟樂章：舒和 不詳
金枝羽部徹清歌，瑤台肅穆笙磬羅。諧音遍響合明意，萬類昭融靈應多。
郊廟歌辭：昭德皇后廟樂章：凱安 不詳
辰位列四星，帝功參十亂。進賢勤內輔，扈蹕清多難。承天厚載均，並耀宵光燦。留徽藹前躅，萬古披圖煥。
郊廟歌辭：昭德皇后廟樂章：雍和 不詳
公屍既起，享禮載終。稱歌進徹，盡敬繇衷。澤流惠下，大小咸同。
郊廟歌辭：昭德皇后廟樂章：永和 不詳
昭事終，幽享餘。移月禦，返仙居。璿庭寂，靈幄虛。顧裴回，感皇儲。